Nordjyllands Politi har mandag offentliggjort dets beslutning om at lukke fem nærpolitistationer så 40 betjente skal flyttes til lokalpolitiet i Hjørring, Frederikshavn og Hobro. Beslutningen føres ud i livet i løbet af 2017. Kort efter politiets offentliggørelse af planerne som TV2 Nord beskrev allerede i sidste uge, er de ni borgmestre fra kommunerne i Nordjyllands politikreds ude og udtrykke bekymring over den fremtidige organisering af politiet. - Vi er blevet orienteret om beslutningen og må konstatere, at der fremover vil være længere til borgeren samt mindre synlighed, og vi frygter manglende lokalkendskab, skriver Birgit Hansen (Soc.dem.) der er borgmester i Frederikshavn Kommune på vegne af borgmestrene i kredsrådet i en pressemeddelelse. De ni borgmestre ser frem til at blive taget med på råd, når den nye struktur i 2017 skal blive til virkelighed, så man kan sikre "så god en realisering som overhovedet muligt". Det er nærpolitiet i Skagen, Hirtshals, Løgstør, Støvring og Hadsund, der lukker mens stationerne i Brønderslev, Kaas og Aars bevares med personale fra lokalpolitiet efter konkrete behov i forbindelse med opgaveløsningen. Nordjyllands Politi håndterer ønsket fra de nordjyske kommuner om en tilstedeværelse i nærområderne ved at kommune og politi fortsat skal arbejde tæt sammen på blandt andet forebyggelsesområdet. Det indebærer, at der bliver udpeget polititjenestemænd, der de dedikerede til hver kommune. - De kommunale repræsentanter ser frem, til at de lokale løsninger, som fremover aftales med Nordjyllands Politi, vil give større fokus på forebyggelse og dialog om den fremtidig betjening i den enkelte kommuner med fokus på konkret lokalt kendskab, skriver Birgit Hansen på vegne af de ni borgmestre, videre.

Opsummering:
De nordjyske borgmestre frygter, at den nye politistruktur vil give mindre synlighed og lokalt kendskab.